ബാറ്റര്, ബൗളര്, വിക്കറ്റ് കീപ്പര് ഇവിടെ എല്ലാം ഓക്കേ ആണ് ഗ്ലെന് ഫിലിപ്സ് ദ കംപ്ലീറ്റ് ഓള്റൗണ്ടര് ക്രിക്കറ്റില് ബാറ്റിങ്ങും ബൗളിങ്ങും ചെയ്യാന് കഴിയുന്ന താരങ്ങളെയാണ് സാധാരണയായി ഓള്റൗണ്ടര് എന്ന് പറയുന്നത്. അതിലും ഉണ്ട് രണ്ട് വകഭേദങ്ങള് ബാറ്റിങ്ങ് ഓള്റൗണ്ടറും ബൗളിങ്ങ് ഓള്റൗണ്ടറും. ഇതിന്റെ കൂടെ വിക്കറ്റ് കീപ്പിങ്ങ് കൂടി ചെയ്താല് എന്ത് പേരിട്ട് വിളിക്കും. ദ കംപ്ലീറ്റ് ഓള്റൗണ്ടര് എന്ന് അത്തരക്കാരെ നമുക്ക് വിശേഷിപ്പിക്കാം. ഇന്ത്യയുടെ മുന് നായകന് എം. എസ്. ധോണി, മുന് ദക്ഷിണാഫ്രിക്കന് താരം എബി ഡി വില്ലിയേഴ്സ്, മുന് ന്യൂസിലാന്ഡ് നായകന് ബ്രണ്ടന് മക്കല്ലം എന്നിവര് ക്രിക്കറ്റില് ബൗളിങ്ങ് ചെയ്തിട്ടുള്ളവരാണ്. ഇനി അവരുടെ പട്ടികയിലേക്ക് ഒരാളുടെ പേര് കൂടി കൂട്ടിച്ചേര്ക്കുകയാണ്. ന്യൂസിലാന്ഡ് ടീമിന്റെ പുത്തന് താരോദയം ഗ്ലെന് ഫിലിപ്സ്. ഐപിഎലില് രാജസ്ഥാന് റോയല്സിന്റെ താരം കൂടിയാണ് ഫിലിപ്സ്. ഒക്ടോബര് 17 മുതല് നവംബര് 14 വരെ യുഎഇയിലും ഒമാനിലും നടക്കുന്ന ടി20 ലോകകപ്പിനുള്ള ന്യൂസിലാന്റ് ടീമിലെ പ്രധാന അംഗമാണ് ഈ 24കാരന്. ദക്ഷിണാഫ്രിക്കയില് ജനിച്ച ഫിലിപ്സ് അഞ്ചാം വയസ്സില് കുടുംബത്തോടൊപ്പം ന്യൂസിലന്ഡിലേക്ക് മാറി. ഓക്ക്ലാന്ഡിലെ ക്രിക്കറ്റിലൂടെയാണ് ഫിലിപ്സ് ന്യൂസിലാന്ഡില് ചുവടുറപ്പിക്കുന്നത്. 2016ലെ അണ്ടര് 19 ലോകകപ്പില് കളിക്കുന്നതിനുമുമ്ബ് പതിനെട്ടാം വയസ്സില് അദ്ദേഹം ലിസ്റ്റ് എയില് അരങ്ങേറ്റം കുറിച്ചു. ആ സീസണിലെ ആഭ്യന്തര ട്വന്റി 20 മത്സരത്തില് ഫിലിപ്സ് തന്റെ ഓക്ക്ലാന്ഡ് ഫ്രാഞ്ചൈസിക്കായി തിളങ്ങി. ഒട്ടാഗോയ്ക്കെതിരെ അരങ്ങേറ്റ മത്സരത്തില് 32 പന്തില് 55 റണ്സ് നേടി. ആ ടൂര്ണമെന്റില് 369 റണ്സുമായി സൂപ്പര് സ്മാഷില് ഏറ്റവും കൂടുതല് റണ്സ് നേടിയ താരമായും ഫിലിപ്സ് മാറി. 201617 സൂപ്പര് സ്മാഷ് സീസണില് സെന്ട്രല് ഡിസ്ട്രിക്സിനെതിരെ 57 പന്തില് പുറത്താക്കത്തെ നേടിയ 116 റണ്സ് അദ്ദേഹത്തിന്റെ കരിയറിലെ വഴിത്തിരിവായി മാറി. മാര്ട്ടിന് ഗപ്ടിലിന് പരിക്കേറ്റതിനെ തുടര്ന്ന് 2017 ഫെബ്രുവരിയില് ദക്ഷിണാഫ്രിക്കക്കെതിരെയുള്ള ന്യൂസിലാന്ഡ് ടി20 ടീമിലേക്ക് അദ്ദേഹത്തെ വിളിച്ചു. 2017 ഫെബ്രുവരി 17ന് ഓക്ക്ലാന്ഡിലെ ഈഡന് പാര്ക്കില് ദക്ഷിണാഫ്രിക്കയ്ക്കെതിരെ ന്യൂസിലാന്ഡിനുവേണ്ടി ടി20 യില് അദ്ദേഹം അരങ്ങേറ്റം കുറിച്ചു. 2017 ഒക്ടോബറില് ഇന്ത്യക്കെതിരായ പരമ്ബരയ്ക്കുള്ള ന്യൂസിലാന്ഡിന്റെ ഏകദിന ടീമില് അദ്ദേഹത്തെ ഉള്പ്പെടുത്തി. 2020 ജനുവരി 3ന് ഓസ്ട്രേലിയക്കെതിരായ മൂന്നാം ടെസ്റ്റ് മത്സരത്തില് ഫിലിപ്സ് അരങ്ങേറ്റം കുറിച്ചു. 2020 നവംബര് 29ന് വിന്ഡീസിനെതിരായ രണ്ടാം ടി20 മത്സരത്തില് 46 പന്തില് സെഞ്ചുറി നേടി ഒരു ന്യൂസിലാന്ഡ് താരം നേടുന്ന ഏറ്റവും വേഗതയേറിയ സെഞ്ചുറിക്ക് ഉടമയായി ഫിലിപ്സ്. 2021 മേയ് മാസത്തില് ന്യൂസിലാന്ഡ് ക്രിക്കറ്റിന്റെ ആദ്യ കരാര് ഫിലിപ്സിന് ലഭിച്ചു. കരീബിയന് പ്രീമിയര് ലീഗ്, ദ ഹണ്ഡ്രഡ് ഉള്പ്പടെ വിവിധ ടി20 ലീഗുകളിലെ സ്ഥിരം സാന്നിധ്യമാണ് ഫിലിപ്സ്. വലംകൈയ്യന് ബാറ്ററായ ഫിലിപ്സിന്റെ ബാറ്റിംഗ് ശൈലി തന്നെ വളരെ വ്യത്യസ്തമാണ്. ഓസ്ട്രേലിയന് താരം സ്റ്റീവ് സ്മിത്തിന്റെ ബാറ്റിംഗ് ശൈലിയോട് ഏറെ സാമ്യമുള്ളതാണ് ഫിലിപ്സിന്റെ ബാറ്റിങ്ങ് ശൈലി. ഫീല്ഡിങ്ങിലും ന്യൂസിലാന്ഡ് ടീമിന്റെ വിശ്വസ്തനാണ് ഫിലിപ്സ്. സാഹസികമായ നിരവധി ക്യാച്ചുകള് ഫിലിപ്സ് ദേശിയ ടീമിന് വേണ്ടിയും നിരവധി ആഭ്യന്തര ടീമുകള്ക്ക് വേണ്ടിയും നേടിയിട്ടുണ്ട്. ഈ വര്ഷത്തെ കരീബിയന് പ്രീമിയര് ലീഗില് ബാര്ബഡോസ് റോയല്സിന് വേണ്ടി കളിച്ച താരം അവസാന മത്സരത്തില് 39 പന്തില് 2 ഫോറും 9 സിക്സുമടക്കം 80 റണ്സ് നേടി ടീമിനെ വിജയത്തിലെത്തിച്ചിരുന്നു. ടി20യില് 145 മത്സരങ്ങളില് നിന്ന് 33.15 ബാറ്റിങ്ങ് ശരാശരിയില് 4 സെഞ്ചുറികളും 25 അര്ദ്ധ സെഞ്ചുറികളുമടക്കം 4012 റണ്സ് നേടിയിട്ടുണ്ട്. നല്ലൊരു വലംകൈയ്യന് ഓഫ് സ്പിന്നര് കൂടിയായ ഫിലിപ്സ് 7 വിക്കറ്റുകളും സ്വന്തമാക്കിയിട്ടുണ്ട്. Tags